google/wiki40b huggingface dataset:
Μπρέισι Ράιτ

Βιογραφία

Ο Ράιτ αγωνίστηκε στο κολέγιο της Ιντιάνα για τρία χρόνια από το 2002 μέχρι το 2005, έχοντας 16,2 πόντους ανά αγώνα στην πρώτη του χρονιά, 18,5 πόντους στην δεύτερη και 18,3 στην τρίτη. Αποχώρησε από το κολέγιο μετά το τρίτο του έτος για να αγωνιστεί στο ΝΒΑ, αφού έγινε ντραφτ στο # 47 του 2005 για τους Μινεσότα Τίμπεργουλβς. Η ομάδα της Μινεσότα, τον έδωσε δανεικό στην Φλόριντα Φλέιμ της NBA D-League, όπου είχε μέσο όρο 21,2 πόντων σε 31 αναμετρήσεις. Την επόμενη χρονιά, έπαιξε σε 19 αγώνες με 3,5 πόντους ανά αγώνα, για τους Τίμπεργουλβς.
Το καλοκαίρι του 2007, υπέγραψε στην ομάδα του Άρη Θεσσαλονίκης, με τον οποίο αγωνίστηκε στην Ευρωλίγκα την σεζόν 2007-08, ενώ την επόμενη χρονιά ξεκίνησε στην ισπανική Μπανταλόνα και επέστρεψε στον Άρη για τις πέντε τελευταίες αγωνιστικές της κανονικής περιόδου και τα πλέι-οφ, με την ομάδα της Θεσσαλονίκης να κατακτά την τέταρτη θέση του ελληνικού πρωταθλήματος.
Το καλοκαίρι του 2009, συμφώνησε με την βελγική Οστάνδη και συνέχισε την επόμενη σεζόν στην Παρί-Λεβαλουά Μπασκέτ από την Γαλλία. Τον Ιανουάριο του 2011 υπέγραψε στην ΚΚ Τσεντεβίτα Ζάγκρεμπ, με την οποία κατέκτησε την τρίτη θέση του Eurocup.
Την σεζόν 2011-12, αγωνίστηκε στην ισπανική ΚΜ Σαραγόσα, ενώ την επόμενη χρονιά έπαιξε και πάλι στην Τσεντεβίτα. Το καλοκαίρι του 2013, μετακόμισε στην Ρωσία και την  Κράσνιε Κρίλια και τον Ιανουάριο του επόμενου έτους συμφώνησε με την ισραηλινή Χάποελ Ιερουσαλήμ. Παρέμεινε στην Χάποελ και το 2014-15, με 13,9 πόντους, 3,4 ριμπάουντ και 3,2 ασίστ ανά αγώνα, κατακτώντας το τοπικό πρωτάθλημα. Αποχώρησε από την Χαποέλ τον Οκτώβριο του 2015 και τον Δεκέμβριο του ίδιου έτους υπέγραψε στην τουρκική Πινάρ Καρσίγιακα.
Το καλοκαίρι του 2016, συμφώνησε με την Ακιμπαντέμ Ουνιβερσιτέσι.
Βιτόρια Γκιμαράες

Ιστορία

Η Βιτόρια ιδρύθηκε το 1922. Η ονομασία της φαίνεται να δόθηκε ως φόρος τιμής στη Βιτόρια Σετούμπαλ, η οποία την εποχή εκείνη ήταν ένας από τους κορυφαίους συλλόγους στην Πορτογαλία, αν και πλέον οι υποστηρικτές της υποβαθμίζουν αυτή τη σύνδεση. 
Η ποδοσφαιρική ομάδα, για πρώτη φορά προβιβάστηκε στην Πριμέιρα Λίγκα το 1941. Την ίδια περίοδο, η Βιτόρια έκανε την έκπληξη, ενάντια σε όλες τις πιθανότητες, φτάνοντας στον πρώτο τους τελικό στο Κύπελλο Πορτογαλίας το 1942, αλλά ηττήθηκε από την Μπελενένσες με 2–0.
Η καλύτερη πορεία της Βιτόρια στα ευρωπαϊκά κύπελλα ήταν αυτή στο Κύπελλο ΟΥΕΦΑ 1986–87, όπου ηττήθηκε με συνολικό σκορ 5-2 στους προημιτελικούς από τη δυτικογερμανική ομάδα της Μπορούσια Μενχενγκλάντμπαχ.
Μασσαγέτες

Οι Μασσαγέτες ήταν ομοσπονδία αρχαίων νομαδικών Ιρανικών λαών. Κύρια πηγή για τα έθιμα και την ιστορία τους είναι το έργο του Ηροδότου. Το όνομά τους είναι συγγενικό με αυτό των Γετών και των Θυσσαγετών. Πολύ πιθανόν να ήταν μίξη θρακικών και ιρανικών ή και μογγολικών λαών.
Η πρώτη αναφορά του Ηροδότου στους Μασσαγέτες, γίνεται μετά την περιγραφή της καθυπόταξης των Βαβυλωνίων στον Κύρο στο απόσπασμα των Ιστοριών του, [Κλειώ, 201]: Αφού υπέταξε και αυτό το λαό ο Κύρος, θέλησε να υποτάξει και τους Μασσαγέτες. Λένε λοιπόν ότι αυτός ο λαός είναι μεγάλος και πολεμοχαρής και κατοικεί προς το μέρος της αυγής, εκεί που ανατέλλει ο ήλιος, πέρα από τον ποταμό Αράξη και έχει απέναντί του τους Ισσηδόνες. Υπάρχουν μερικοί που λένε πως αυτός ο λαός (μπορεί να) κατάγεται από τους Σκύθες.
Ο Κύρος εκστράτευσε εναντίον τους και σκοτώθηκε σε μάχη με τον στρατό των Μασσαγετών, του οποίου ηγούνταν η Τόμυρις.

Ζωή και έθιμα των Μασσαγετών

Ο Ηρόδοτος αναφέρει ότι οι Μασσαγέτες ντύνονταν όπως οι Σκύθες και ζούσαν κατά τον ίδιο τρόπο. Πολεμούσαν έφιπποι και πεζή καθώς ήταν έμπειροι και στα δύο είδη μάχης. Εκτός από τόξα και ακόντια στη μάχη είχαν και τις "σαγάρεις", δίστομα τσεκούρια σκυθικού τύπου. Χρησιμοποιούσαν χαλκό για τις αιχμές των ακοντίων και των βελών καθώς και για τις σαγάρεις, και χρυσό για τα κράνη και τις ζώνες τους. Οι θώρακες των αλόγων ήταν φτιαγμένοι από χαλκό αλλά τα χαλινάρια, τα στόμια και τα στολίδια από χρυσό. Τα δύο αυτά μέταλλα ήταν αύθονα στην περιοχή τους, σε αντίθεση με το σίδηρο και τον άργυρο.
Κάθε άνδρας παντρευόταν μία μόνο γυναίκα, ίσχυε όμως "κοινοκτημοσύνη" των γυναικών. Όταν δηλαδή ένας άνδρας ήθελε μια γυναίκα, κρέμαγε τη φαρέτρα του στην άμαξά της και συνουσιαζόταν μαζί της χωρίς φόβο. Οι Μασσαγέτες δεν είχαν συγκεκριμένο όριο ηλικίας. Οι υπερβολικά γέροι θυσιαζόταν από τους συγγενείς τους, οι οποίοι αφού πρόσθεταν κι άλλα σφαχτά στη θυσία, έβραζαν τα κρέατα και τα έτρωγαν. Αυτός μάλιστα θεωρούνταν ένας ευτυχής θάνατος, σε αντίθεση με το "δυστυχή" θάνατο από κάποια νόσο. Αν κάποιος δηλαδή πέθαινε από μια αρρώστια, δεν τρωγόταν, αλλά θαβόταν. Κύρια τροφή των Μασσαγετών ήταν το κρέας από ζώα και ψάρια, καθώς δεν καλλιεργούσαν τη γη, ενώ προσφιλές τους ήταν και το γάλα. Λάτρευαν μόνο έναν θεό, τον Ήλιο, στον οποίο συνήθιζαν να θυσιάζουν άλογα.
Βραβεία Αμερικανικής Ακαδημίας Κινηματογράφου 2018

Η 91η Απονομή των Βραβείων της Ακαδημίας Κινηματογράφου, γνωστά κυρίως ως Βραβεία Όσκαρ, πραγματοποιήθηκε από την Αμερικανική Ακαδημία Κινηματογραφικών Τεχνών και Επιστημών (ΑΑΚΤΕ) και τίμησε τις καλύτερες ταινίες του 2018. Η απονομή πραγματοποιήθηκε στις 24 Φεβρουαρίου 2019 στο Θέατρο Ντόλμπι στο Χόλιγουντ της Καλιφόρνια. Η ΑΑΚΤΕ παρουσίασε τα Βραβεία της Ακαδημίας σε 24 κατηγορίες. Η τελετή απονομής καλύφθηκε τηλεοπτικά στις Ηνωμένες Πολιτείες από το κανάλι ABC και η παραγωγή έγινε από την Ντόνα Τζιλιότι και τον Γκλεν Βάις, με τον τελευταίο να υπηρετεί και ως σκηνοθέτης. Ήταν η πρώτη τελετή απονομής βραβείων μετά από τρεις δεκαετίες, από τα 61α Βραβεία της Ακαδημίας το 1989, που δεν είχαν οικοδεσπότη.
Σε παράλληλες εκδηλώσεις, η Ακαδημία Κινηματογράφου πραγματοποίησε την 10η Απονομή των Governors Awards στο Grand Ballroom στο Χόλιγουντ στις 18 Νοεμβρίου 2018. Η απονομή των Βραβείων της Ακαδημίας της Επιστήμης και Τεχνολογίας παρουσιάστηκε με οικοδεσπότη τον ηθοποιό Ντέιβιβτ Ογιελόουο στις 9 Φεβρουαρίου 2019, σε μια τελετή στο ξενοδοχείο Beverly Wilshire στο Μπέβερλυ Χιλς της Καλιφόρνια. 
Το Πράσινο Βιβλίο κέρδισε τρία βραβεία, μεταξύ των οποίων Όσκαρ Καλύτερης Ταινίας, και το Bohemian Rhapsody κέρδισε τέσσερα βραβεία, τα περισσότερα που έλαβε ταινία φέτος, μεταξύ των οποίων του Α' Ανδρικού Ρόλου στον Ράμι Μάλεκ για την ενσάρκωση του Φρέντυ Μέρκιουρι. Οι ταινίες Roma και το Black Panther έλαβαν επίσης από τρία βραβεία έκαστες, με το τελευταίο να κερδίζει το Όσκαρ Σκηνοθεσίας για τον Αλφόνσο Κουαρόν. Η Ολίβια Κόλμαν έλαβε το Όσκαρ Α' Γυναικείου Ρόλου για τον ρόλο της ως Άννα, βασίλισσα της Μεγάλης Βρετανίας στην ταινία Η Ευνοούμενη.

Governors Awards

Η Ακαδημία Κινηματογράφου πραγματοποίησε την 10η απονομή των Governors Awards στις 18 Νοεμβρίου 2018, όπου παρουσιάστηκαν και απονεμήθηκαν τα εξής βραβεία :
Μπλουμ

Η Μπλουμ είναι κύριος χαρακτήρας του Winx Club, ονομαζόμενη Νεράιδα της Φλόγας του Δράκου. Έχει μακρυά κοκκινωπά-πορτοκαλί μαλλιά και κυανά μπλε μάτια. Στην αρχή της σειράς, ζει στη Γη ως συνηθισμένος άνθρωπος, αλλά στα 16α γενέθλιά της, ανακαλύπτει ότι έχει δυνάμεις νεράιδας όταν προσπαθεί να βοηθήσει τη Στέλλα να πολεμήσει τον Κνουτ και τα μίνιον.
Η Μπλουμ ανατράφηκε από τον Μάικ, πυροσβέστης, και την Βανέσα, μια ανθοπώλισσα. Στη ταινία In the film Winx Club: The Secret of the Lost Kingdom, συναντά τους βιολογικούς γονείς της, τον βασιλιά Οριτέλ και την βασίλισσα Μάριον από τον κόσμο Ντόμινο.
Στην αρχική ιταλική παραγωγή, το ρόλο της αναλαμβάνει η Λετίτσια Τσιάμπα. Στην αγγλική μετάφραση του Rai English παίζεται από την Έλενα Ευαγγελίου για τις τρεις πρώτες σεζόν. και από την Άντζελα Γκάλουπο στην 4η σεζόν. Στην μεταγλώττιση του 4Kids, εκφωνείται από την Λίζα Ζακελίν. Ο τίτλος της σε αυτή την έκδοση είναι Νεράιδα της Φωτιάς του Δράκου και ο πατρικός κόσμος είναι ο Σπαρκς αντί του Ντόμινο. Στην έκδοση του Nickelodeon, εκφωνείται από την Μόλι Σ. Κουίν
Ο Κίκο είναι το κατοικίδιο της Μπλουμ. Έχει μπλε τρίχωμα με άσπρες τελίτσες. Είναι πανέξυπνος, αλλά δεν κανείς δεν εκλαμβάνει στα σοβαρά. Μπορεί να περάσει το τείχος που αποκλείει τους ξένους από την Αλφέα, και στη 2η σεζόν δείχνει μερικές μαγικές δυνάμεις.
1-προπεν-1-αμίνη

Ταυτομέρεια

Βασική ιδιότητά της είναι η ταυτομέρεια με την προπανιμίνη-1, με την οποία βρίσκεται πάντα σε χημική ισορροπία, έντονα μετατοπισμένη σε όφελος της ιμίνης, η οποία όμως δεν είναι δυνατό να απομονωθεί χωρίς την παρουσία ανιχνεύσιμων ιχνών προπεν-1-αμίνης-1. Μπορεί να καταλυθεί προς την επιθυμητή κατεύθυνση με παρουσία οξέων, βάσεων ή ουσιών που απομακρύνουν ποσότητες από τη μια από τις δύο ενώσεις:
Κρινόφυτα Αχαΐας

Τοποθεσία - Λοιπά στοιχεία

Τα Κρινόφυτα απέχουν 6,7 χλμ. από την Κλειτορία, έδρα της Δημοτικής Ενότητας στην οποία ανήκουν. Είναι ορεινός οικισμός σε υψόμετρο 655 μέτρων και οι κάτοικοί του ασχολούνται κυρίως με την γεωργία και την κτηνοτροφία. 
Στην απογραφή του 2011 ο οικισμός βρέθηκε να έχει 139 κατοίκους.

Διοικητική ιστορία

Τα Κρινόφυτα από το 1835 μέχρι το 1841 υπήρξαν οικισμός του Δήμου Λυκουρίας, ενώ από το 1841 μέχρι το 1870 αποτέλεσαν οικισμό του τότε Δήμου Κλειτορίας αφού ο Δήμος Λυκουρίας προσαρτήθηκε σε αυτόν. Στη συνέχεια τα Κρινόφυτα και ορισμένοι άλλοι οικισμοί του Δήμου Κλειτορίας αποσπάστηκαν από αυτόν και αποτέλεσαν τον τότε Δήμο Λευκασίου. Το 1912 με την κατάργηση των Δήμων τα Κρινόφυτα  ορίστηκαν έδρα της ομώνυμης Κοινότητας. Το 1998 με την εφαρμογή της διοικητικής  διαίρεσης του σχεδίου "Καποδίστριας" ο οικισμός εντάχθηκε στο Δήμο Λευκασίου ως έδρα του ομώνυμου Δημοτικού Διαμερίσματος. Το 2011 βάσει της διοικητικής μεταρρύθμισης "Καλλικράτης" εντάχθηκε στον διευρυμένο Δήμο Καλαβρύτων.
Ινγκεμπόργκα Νταπκουνάιτε

Πρώιμα χρόνια

Η Ινγκεμπόργκα Νταπκουνάιτε γεννήθηκε το 1963 στο Βίλνιους της ΣΣΔ Λιθουανίας, η οποία αποτελούσε μέρος της Σοβιετικής Ένωσης. Ο πατέρας της ήταν διπλωμάτης και η μητέρα της μετεορολόγος. Για αρκετά χρόνια οι γονείς της εργάζονταν στη Μόσχα, κι αυτό είχε ως αποτέλεσμα η μικρή Ινγκεμπόργκα να του βλέπει μόνο στις διακοπές. Κατά τη μακρά τους απουσία, τη φροντίδα της κόρης τους την είχαν αναλάβει οι παππούδες και οι θείοι της, οι οποίοι ήταν μουσικοί σε μία ορχήστρα θεάτρου.
Σε ηλικία τεσσάρων ετών, εμφανίστηκε για πρώτη φορά στη σκηνή, στην όπερα του Πουτσίνι, Madam Butterfly, την οποία την παρακολούθησαν οι παππούδες της και διευθυντής του θεάτρου του Βίλνιους. Μετά από το ντεμπούτο της, έδειξε να έχει μία κλίση προς την υποκριτική, τον χορό και τη μουσική. Παρόλο που, κατά τη διάρκεια της πρώιμης ηλικίας της, φαινόταν ότι θα ακολουθήσει μία καριέρα στον αθλητισμό, καθώς έκανε πατινάζ και έπαιζε και καλαθοσφαίριση, η οποία ήταν πολύ δημοφιλής στη Λιθουανία.

Καριέρα

Παρ’ όλα αυτά ασχολήθηκε με την υποκριτική. Αρχικά, είχε αρκετούς μικρούς ρόλους, σε γνωστές ταινίες του Χόλυγουντ, όπως το Επικίνδυνες Αποστολές (1996) και το Εφτά Χρόνια στο Θιβέτ (1997). Ωστόσο, εγχώρια (και όχι μόνο) αναγνωρισιμότητα έλαχε το 1994, με το βραβευμένο έργο του Νικήτα Μιχαλκόφ, Ψεύτης ήλιος.
Αργότερα πρωταγωνίστησε στη γνωστή τηλεοπτική σειρά του BBC, The Lost Prince, (2003), στον ρόλο της Αλεξάνδρα Φιόντοροβνα. Το 2007, ερμήνευσε τη μητέρα του Hannibal Lecter, στην ταινία Hannibal Rising. Κατόπιν συνέχισε ξανά στην τηλεόραση με το σόου   Ice Age και τη σειρά Bodies (κι αυτή του BBC). Σε όλη τη δεκαετία του 2010 συμμετέχει τόσο στον κινηματογράφο, όσο και στην τηλεόραση.

Προσωπική ζωή

Η Ινγκεμπόργκα Νταπκουνάιτε έχει υπάρξει τρεις φορές παντρεμένη. Ο δεύτερος σύζυγός της ήταν ένας Βρετανός σκηνοθέτης, με τον οποίον χώρισε το 2009. Έτσι, η Νταπκουνάιτε, απέκτησε και τη βρετανική υπηκοότητα. Τον τρίτο της γάμο τον έκανε με έναν Ρώσο δικηγόρο και επιχειρηματία, ο οποίος είναι 12 χρόνια νεότερός της.
Σωκράτης ο Σχολαστικός

Βιογραφία

Ο Σωζομενός και ο Θεοδώρητος ο Κύρου τον αναφέρουν και χρησιμοποίησαν το έργο του. Καταγόταν από την Αθήνα αλλά εκτός από αυτό το στοιχείο δεν έχουμε σχεδόν κανένα άλλο σχετικά με τη ζωή του. Στους προλόγους του αναφέρει δύο διδασκάλους του, τον Ελλάδιο και τον Αμμώνιο, εθνικούς ιερείς από την Αλεξάνδρεια που είχαν φύγει από εκεί λόγω μιας εξέγερσης και είχαν εγκατασταθεί στην Κωνσταντινούπολη. Η εξέγερση αυτή, που είχε καταστρέψει το Σεραπείο της Αλεξανδρείας, χρονολογείται το 391 μ.Χ. Ο Σωκράτης αργότερα περιόδευσε στην Παφλαγονία και στην Κύπρο

Η εκκλησιαστική ιστορία

Η Εκκλησιαστική Ιστορία του καλύπτει τα περίοδο 305-439. Θεωρείται ότι το έργο γράφτηκε το 439 ή λίγο αργότερα, όχι όμως μετά το 450. Είναι βέβαιο ότι γράφτηκε όταν βασίλευε ο Θεοδόσιος Β'. Σκοπός του έργου ήταν η συνέχιση του έργου του Ευσέβιου. Είναι γραμμένο σε απλά Ελληνικά της εποχής και αναφέρεται στα σχετικά με την Εκκλησία γεγονότα από την εποχή του Μεγάλου Κωνσταντίνου μέχρι τα σύγχρονά του, κυρίως όμως στο θέμα του Αρειανισμού. Το έργο του χαρακτηρίζεται από ιδιαίτερη αντικειμενικότητα, επιμέλεια και αξιοπιστία. Παραθέτει επίσης κείμενα συνόδων και επισήμων αποφάσεων, πράγμα που αυξάνει ακόμη περισσότερο την αξία του έργου του.
Ιωάννης Πατούσας

Ο Ιωάννης Πατούσας ήταν Έλληνας λόγιος του 17ου και 18ου αιώνα, σημαντικότερος ως επιγραμματοποιός και γενικά ως μορφή φιλολογική.

Βιογραφία

Γεννήθηκε στην Αθήνα το 1677 από τον ιερέα Σταμάτη Πατούσα και την Σαμαλτάνα . 
Τα εγκύκλια γράμματα έμαθε στην πατρίδα του. Στα 1689 η οικογένειά του μαζί με άλλες 622 αθηναϊκές οικογένειες εγκαταστάθηκε στον βενετοκρατούμενο Μοριά και μάλιστα στο Ναύπλιο.Από εκεί αποδήμησε , χωρίς να επιστρέψει ποτέ στην πατρίδα , στην Ιταλία για να συνεχίσει την μόρφωσή του. 
Στις 11Νοεμβίου του 1690 πέρασε το κατώφλι του Κολλεγίου του Αγίου Αθανασίου της Ρώμης και στο οποίο παρέμεινε δώδεκα χρόνια σπουδάζοντας γραμματική, ρητορική ,φιλοσοφία και θεολογία. Απεχώρησε ως Doctor Theologiae et Philologiae , αφού προηγουμένως είχε λάβει και το ιερατικό σχήμα ( χρονολογία αποφοίτησης 27 Οκτ. 1702) .Την ίδια εκείνη χρονιά μετέφρασε στην ελληνική μία ομιλία του Πάπα Κλήμεντος ΙΑ' συνοδεύοντας το κείμενο με ελληνική και λατινική προσφώνηση. 
Πήγε στη Βενετία και χειροτονήθηκε ιερέας στον ναό του Αγίου Γεωργίου και διορίστηκε σχολάρχης του Φλαγγιανού Ελληνομουσείου αντικαθιστώντας τον Ιωάννη Χαλκεία. Δίδαξε επί ένδεκα έτη. Συνέλαβε και πραγματοποίησε την ιδέα να συλλέξει όλους τους προς διδασκαλία Έλληνες συγγραφείς. Εξέδωσε φιλολογική Εγκυκλοπαίδεια το 1710, η οποία πρόσφερε πολλά στην μόρφωση των Ελλήνων πριν και κατά την διάρκεια της Επανάστασης. Στη Βενετία επιμελήθηκε και μετατύπωσε την Γραμματική του Λάσκαρη το 1711. Μετέφρασε επίσης τους μύθους του Αισώπου, οι οποίοι τυπώθηκαν το 1768. Πέρα από αυτά εργάσθηκε και ως revisor ( ελεγκτής ) των ελληνικών εκδόσεων των τυπογραφείων της Βενετίας .
Την τριετία 1708-1711 διετέλεσε εφημέριος του ναού του Αγίου Γεωργίου των Ελλήνων στην Βενετία .Η πνευματική του εξάρτηση από τον πανίσχυρο και φιλοκαθολικό Μητροπολίτη  Μελέτιο Τυπάλδο ( ο οποίος προσπαθούσε για την υποταγή της κοινότητας στον παπισμό ) τον οδήγησε στην υπογραφή ομολογίας της καθολικής πίστης στις 25 Φεβρουαρίου 1709 . Πέθανε στις 11 Νοεμβρίου 1712
2378 Πάνεκεκ

Φυσικά χαρακτηριστικά

Η μέση διάμετρος του Πάνεκεκ εκτιμάται σε 32,26 ± 2,5 χιλιόμετρα. Ο φασματικός τύπος του είναι Cgh, ενώ το γεωμετρικό άλβεδό του είναι 0,089 ± 0,016. Ο Πάνεκεκ περιστρέφεται γύρω από τον εαυτό του μία φορά κάθε 10 ως 14 ώρες περίπου.
Δημήτριος Μουτζόπουλος

Βιογραφικά στοιχεία

Γεννήθηκε στην Στεμνίτσα Αρκαδίας και εγκαταστάθηκε αργότερα στον Πειραιά. Αδερφός του ήταν ο Τρύφων Μουτζόπουλος. Υπήρξε ένας εκ των σημαντικότερων εμπόρων και βιομηχάνων του Πειραιά.
Ασχολήθηκε με την πολιτική εκλεγόμενος δημοτικός σύμβουλος και δήμαρχος Πειραιά (1866 - 1874). Κατά τη διάρκεια της θητείας του θεμελιώθηκε το «Ρολόι του Πειραιά», προκειμένου να στεγαστεί εκεί το Χρηματιστήριο Πειραιώς, όπου με δική του δαπάνη στην κορυφή του κτιρίου τοποθέτησε το ωρολόγιο. Μετά την λήξη της θητείας του μετοίκησε στην Αθήνα.
Στις εκλογές του 1881 εξελέγη βουλευτής Αττικής.
Γιος του ήταν ο Αθανάσιος Μουτζόπουλος.
Ανδρέας Τρίτσος

Βίος

Ο Ανδρέας Τρίτσος ήταν πλοιοκτήτης από την Ύδρα. Είχε παντρευτεί την κόρη του προύχοντα Νικόλαου Μπουντούρη. Πριν από το 1812 είχε γίνει ιδιοκτήτης μεγάλου τρικάταρτου ιστιοφόρου το οποίο πραγματοποιούσε ταξίδια στη Μεσόγειο και στη Μαύρη Θάλασσα μεταφέροντας κυρίως σιτηρά. Στις αρχές του 1821 είχε φτάσει να έχει τέσσερα πλοία τα οποία ήταν όλα εξοπλισμένα με κανόνια. Πραγματοποιώντας ταξίδι από τη Μαύρη Θάλασσα προς τη Μεσόγειο, φτάνοντας στην Κωνσταντινούπολη, συνελήφθη και κατασχέθηκε το φορτίο του από τους Τούρκους, αν και το πλοίο του έφερε Ρωσική σημαία. Του έγινε πρόταση να ενταχθεί ο μικρός του στόλος και τα πληρώματά του στον Τουρκικό, αλλά αρνήθηκε. Τελικά οι Τούρκοι τον χρησιμοποίησαν ως πιλότο για τα περάσματα μέσα από το ελληνικό αρχιπέλαγος. Συνόδευσε τον Τουρκικό στόλο που μετέβαινε στην Ύδρα και στις Σπέτσες για να τα καταστρέψει.  Ο Τρίτσος σκόπιμα προσάραξε τον πλοίο του Τούρκου αρχιναύαρχου στα ρηχά του Δοκού. Ο Τρίτσος τελικά το αποκόλλησε αλλά οι Τούρκοι περιορίστηκαν στο να περιπολούν στον Σαρωνικό και Αργολικό κόλπο.

Το τέλος του καπετάν Τρίτσου

Με την επιστροφή του Τουρκικού στόλου στην Κωνσταντινούπολη ο σουλτάνος διέταξε τον απαγχονισμό όλων των Ελληνικών πληρωμάτων. Ο καπουδάν πασάς προσπάθησε να τον σώσει χωρίς τελικά να το κατορθώσει αν και εξήρε την συμβολή του στην αποκόλληση της καπιτάνας.

Αποτίμηση της δράσης του

Συνετέλεσε στην καταστροφή της στρατιάς του Δράμαλη, στην παράδοση του Ναυπλίου στους Έλληνες και στην ματαίωση της συνδυασμένης επίθεσης που σχεδίαζαν το 1822 κατά της Ύδρας και των Σπετσών. Κυρίως με τις παραπλανητικές πληροφορίες του για ρηχά και επικίνδυνες ξέρες και την προσάραξη της καπιτάνας, πέτυχε την καθυστέρηση του τουρκικού στόλου.

Απόγονοι

Η μοναχοκόρη του Μαρδίτσα παντρεύτηκε τον Τζώρτζη Βανό που ανήκε στην ομάδα του Ανδρέα Μιαούλη. Εγγονός τους ήταν ο αντιστράτηγος Λεωνίδας Λαπαθιώτης, πατέρας του ποιητή Ναπολέοντα Λαπαθιώτη.
Τσαρλς Σάβαριν

Βιογραφία

Ανέπτυξε συνδικαλιστική δράση και διπλωματική δραστηριότητα. Στην κυβέρνηση του Ρούσβελτ Σκέριτ ήταν υπουργός Εθνικής Ασφαλείας,αρμόδιος για τη Μετανάστευση, την Εργασία και τις Δημόσιες Υπηρεσίες. Εξελέγη από το Κοινοβούλιο με 19 ψήφους, στις 30 Σεπτεμβρίου 2013. Διαδέχτηκε τον Ίλιουντ Ουίλιαμς, ο οποίος είχε αναλάβει πρόεδρος το 2012 για να ολοκληρώσει τη θητεία του ασθενούντος Νίκολας Λίβερπουλ. Η αντιπολίτευση δεν έλαβαν μέρος στην ψηφοφορία και ζήτησαν από το Σάβαριν να αποσύρει την υποψηφιότητά του.
Ανέλαβε επίσημα καθήκοντα στις 2 Οκτωβρίου 2013.
Ίσχενος

Στην ελληνική μυθολογία ο `Ισχενος ήταν ένας από τους Γίγαντες. Κατά την παράδοση, πατέρας του ήταν ο «Γίγας», γιος του θεού Ερμή. Ο `Ισχενος θυσιάσθηκε με τη θέλησή του για να σωθεί η χώρα από λιμό. Μετά τον θάνατό του τον τιμούσαν με θυσίες, αφού τον έθαψαν στον Κρόνιο Λόφο, κοντά στο στάδιο της Ολυμπίας. Αργότερα ο τάφος του ταυτιζόταν με τον τάφο του Ταραξίππου, όπως και ο ίδιος με τον Ταράξιππο.
Σύνταγμα του Βελγίου

Το Σύνταγμα του Βελγίου χρονολογείται από το 1831. Από τότε, το Βέλγιο διατηρεί ένα πολίτευμα κοινοβουλευτικής μοναρχίας που εφαρμόζει τις αρχές της υπουργικής ευθύνης για την κυβερνητική πολιτική και της διάκρισης των εξουσιών (εκτελεστική, νομοθετική, δικαστική). Το σύνταγμα καθιέρωνε το Βέλγιο σε ένα συγκεντρωτικό ενιαίο κράτος. Ωστόσο, από το 1970, μέσα από διαδοχικές μεταρρυθμίσεις, εξελίχθηκε σταδιακά σε ένα ομοσπονδιακό κράτος. Η τελευταία ριζική αλλαγή του συντάγματος πραγματοποιήθηκε το 1993, όταν εισήχθη το Διαιτητικό Δικαστήριο, μετέπειτα Συνταγματικό Δικαστήριο.
Σύμφωνα με το σύνταγμα, το Βέλγιο χωρίζεται σε τρεις κοινότητες: τη Φλαμανδική Κοινότητα, τη Γαλλική Κοινότητα και τη Γερμανόφωνη Κοινότητα. Διαιρείται, επίσης, και σε τρεις περιφέρειες: την Περιφέρεια της Φλάνδρας, την Περιφέρεια Βαλλονίας και την Περιφέρεια των Βρυξελλών. Κάθε δήμος του Βασιλείου του Βελγίου αποτελεί μέρος κάποιας γλωσσικής ζώνης αυτού (υπάρχουν 4 γλωσσικές ζώνες).
Πανελλήνιο πρωτάθλημα υδατοσφαίρισης ανδρών 1948

Το πανελλήνιο πρωτάθλημα πόλο του έτους 1948 διεξήχθη από 22 ως 26 Σεπτεμβρίου στο Ολυμπιακό κολυμβητήριο στην Αθήνα, παράλληλα με τους Πανελλήνιους κολυμβητικούς αγώνες (τα αγωνίσματα της κολύμβησης ξεκίνησαν μία ημέρα αργότερα, στις 23 Σεπτεμβρίου). Στο πρωτάθλημα αγωνίστηκαν 10 ομάδες. Πρωταθλητής αναδείχθηκε ο Εθνικός για δεύτερη φορά στην ιστορία του.

Η αποβολή του Ν.Ο. Πατρών

Πριν την έναρξη των αγώνων, ο ΝΟ Πατρών είχε καταθέσει αίτημα στην ομοσπονδία (ΕΚΟΦ) για εξαίρεση Πειραιωτών διαιτητών σε αγώνες του κατά Πειραϊκών ομάδων, καθώς υποστηρίζε ότι σε αντίστοιχες περιπτώσεις κατά το παρελθόν, οι διαιτητές είχαν αδικήσει την Πατραϊκή ομάδα προς όφελος της ομάδας της πόλης τους.
Κατά τη δεύτερη μέρα των αγώνων η ομάδα του ΝΟ Πατρών επικράτησε εύκολα του ΝΑΟ Κέρκυρας, και προκρίθηκε στον τελικό του ομίλου της, όπου θα αντιμετώπιζε τον Εθνικό Πειραιώς. Ανεξάρτητα από το αποτέλεσμα του αγώνα αυτού, είχε ήδη προκριθεί στην ημιτελική φάση.
Η ΕΚΟΦ όρισε διαιτητή της αναμέτρησης Εθνικός-ΝΟΠ τον Πειραιώτη Παπαδάκη. Μετά από προειδοποίηση του ΝΟΠ για αποχή, η ΕΚΟΦ προχώρησε σε κλήρωση μεταξύ των διαιτητών, η οποία ανέδειξε και παλι τον Παπαδάκη. Μετά από αυτή την εξέλιξη, ο ΝΟΠ αρνήθηκε να αγωνιστεί. Η ΕΚΟΦ επέβαλε σκληρή τιμωρία στον Πατραϊκό σύλλογο, καθώς εκτός από τη διοργάνωση της υδατοσφαίρισης, τον απέβαλε από όλα τα αγωνίσματα των κολυμβητικών αγώνων.
Όλα για την αγάπη

Πλοκή

Μια μικρή παραθαλάσσια πόλη που ονομάζεται Σαν Κάρλος έρχεται ένας πλούσιος και όμορφος άνδρας με το όνομα Μάρκο Ντουράν, εν μέρει για να εδραιώσει τις επιχειρήσεις τους στην περιοχή και εν μέρει για να ξεφύγει από την Μιράντα Ναρβάες, την βασανιστική και ασταθής πρώην φίλη του.
Η Μαρία ντελ Σιέλο Μοντάλβο είναι μια νεαρή όμορφη κοπέλα και η δύναμη του χαρακτήρας της ξυπνά το θαυμασμό όλων των ανδρών στη βιομηχανία και την αγάπη με την πρώτη ματιά του Μάρκο που ζητά χωρίς καμία αμφιβολία αμέσως το χέρι της.
Είναι η γυναίκα που πάντα ονειρευόταν. Ωστόσο, για την Σιέλο, δεν είναι μόνο ένα άλλο άτομο, όπως και πολλοί που ήρθαν να δηλητηριάσουν με τα χρήματα τους, την ήσυχη ζωή του Σαν Κάρλος και δεν κρύβει την περιφρόνηση που αισθάνεται γι 'αυτόν, επίσης είναι δεσμευμένη με τον Σέρχιο Σαμπράνο τον άνδρας της της ζωής.
Η Μπρίσα, η έφηβη αδελφή της Σιέλο είναι τρελά ερωτευμένη με τον Σέρχιο, η σχέση της Σιέλο με τον Σέρχιο διαταράσσεται και ο Μάρκο μπαίνει στην ζωή της Σιέλο. Η Σιέλο κάνει μια συμφωνία με τον Μάρκο: δέχεται να παντρευτεί μαζί του και να ζήσουν στη γη του, μέσα στο γάμο ανταλλαγής, δεν θα έχουν στενή επαφή και ότι σε ένα χρόνο θα της δώσει διαζύγιο που θα ένας επαρκής χρόνος για τον Σέρχιο να παραιτηθεί από αυτή.

Προβολή στην Ελλάδα

Στην Ελλάδα η τηλενουβέλα προβλήθηκε μεταγλωτισμένη το 2000 από τον Alpha TV.
Ακολούθησαν επαναλήψεις τις σειράς το 2002 ημιτελής, και το 2003 ολοκληρωμένη.

Ελληνική μεταγλώττιση

Η μεταγλώττιση έγινε στο στούντιο SPK VIDEO FILM TELEVISION για τον Alpha TV (2000).
Η προσαρμογή διαλόγων και η σκηνοθεσία έγινε από την Δήμητρα Δημητριάδου, ενώ η μετάφραση έγινε από την Δέσποινα Κυριακίδου και τον Κώστα Μακέδο.
Οι ηθοποιοί που ακούστηκαν στη σειρά:
ΓΙΩΡΓΟΣ ΓΙΑΝΝΑΡΑΚΟΣ
ΛΟΠΗ ΔΟΥΦΕΞΗ
ΣΤΕΛΙΟΣ ΚΑΛΑΘΑΣ
ΡΕΝΑΤΑ ΚΑΛΔΕΡΑΡΗ
ΜΑΤΙΝΑ ΚΑΡΡΑ
ΧΡΙΣΤΙΝΑ ΚΟΥΤΣΟΥΔΑΚΗ
ΝΟΡΑ ΛΙΑΜΗ
ΑΝΤΩΝΗΣ ΠΑΛΛΗΣ
ΓΙΑΝΝΗΣ ΠΑΠΑΙΩΑΝΝΟΥ
ΜΑΡΙΑ ΠΛΑΚΙΔΗ
ΒΑΓΓΕΛΗΣ ΡΙΚΟΣ
ΧΡΥΣΑ ΣΑΜΑΡΑ
ΝΤΙΝΟΣ ΣΟΥΤΗΣ
ΙΦΙΓΕΝΕΙΑ ΣΤΑΙΚΟΥ
ΤΖΕΝΝΥ ΣΤΕΦΑΝΑΚΟΥ
ΧΡΗΣΤΟΣ ΣΥΡΙΩΤΗΣ
ΓΙΩΡΓΟΣ ΦΡΑΝΤΖΕΣΚΑΚΗΣ
ΘΕΜΗΣ ΨΥΧΟΓΙΟΣ
Εθνική Ρωσίας U19 (ποδόσφαιρο ανδρών)

Η Εθνική Ρωσίας U19 (ποδόσφαιρο ανδρών) είναι η εθνική, ποδοσφαιρική ομάδα της Ρωσίας για ποδοσφαιριστές κάτω των 19 ετών. Ελέγχεται από τη Ρωσική Ποδοσφαιρική Ένωση. Συμμετέχει στο Ευρωπαϊκό πρωτάθλημα ποδοσφαίρου U19.

Ευρωπαϊκό πρωτάθλημα ποδοσφαίρου U19

Από τότε που η διοργάνωση υιοθέτησε τη σημερίνη της μορφή το 2002 (U19 αντί U18), η Εθνική Ρωσίας U19 δεν κατάφερε να συμμετάσχει στην τελική φάση του τουρνουά. Ωστόσο, έχουν φτάσει στη δεύτερη φάση των προκριματικών σε όλες τις διοργανώσεις (εκτός από το 2002). Στα προκριματικά του 2010 έφτασε πολύ κοντά στην πρόκριση, αφού τερμάτησε στη 2η θέση, ένα βαθμό πίσω από την Ιταλία στο δεύτερο προκριματικό γύρο.
760 Μάσινγκα

Φυσικά χαρακτηριστικά

Η μέση διάμετρος της Μάσινγκα εκτιμάται σε 71,29 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,2276. Η Μάσινγκα περιστρέφεται γύρω από τον εαυτό της μία φορά κάθε 10 ώρες και 43 λεπτά.